text: Svinebonde gået konkurs med gæld på 57 millioner
  29 marts 2016 kl. 10.47
  En svinebonde fra Årre ved Varde er gået konkurs. Han står tilbage med en gæld på 57 millioner kroner.
  10 år med underskud har sat sine spor hos Bendt Hvidkjær og hans landbrug i Årre. Den 11. marts blev hans virksomhed erklæret konkurs. Tilbage står han uden et hjem og med en gæld på hele 57 millioner kroner.
  Bendt Hvidkjærs landbrug har ellers en stor fortid bag sig. Da landbruget var størst producerede han op mod 28.000 slagtesvin om året og havde 550 hektar jord.
  Ifølge Bendt Hvidkjær er hans konkurs kun begyndelsen på en dårlig udvikling i hele Danmark. Han mener, at landmændene – inklusive ham selv – i mange år har været grådige og kun tænkt på at udvide deres produktion.
  -Vi skal til at tænke nyt. Afskaf landbrugsstøtten, og begynd at producere noget mere høj kvalitet frem for 30 millioner svin om året, siger Bendt Hvidkjær til TV SYD.
  Tallene er på Bendt Hvidkjærs side. Rigtig mange landmænd gik nemlig konkurs i 2015. Og det ser ikke ud til at 2016 bliver bedre. Det fortæller Landbrug og Fødevarers videnscenter, SEGES.
  - Det er det værste niveau af konkurser siden første del af 90’erne, og vi regner med, at det fortsætter et godt stykke ind i 2016, før antallet af konkurser bremser op igen, siger Erhvervsøkonomisk chef i SEGES, Klaus Kaiser, til TV SYD.
  Se i tabellen herunder, hvor mange konkurser, der har været i landbruget siden 2009. Tallene er Danmarks Statistik.
  Årstal  Antal konkurser i landbrug, skovbrug og fiskeri
      
      
            2009  70
            2010  65
            2011  114
            2012  127
            2013  97
            2014  106
            2015  160
            2016 (januar + februar)  55
  
  